D ô v o d o v á   s p r á v a

Všeobecná časť

Ú v o d

	Zákonom Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov bol v roku 1993 začatý proces, ktorým sa v Slovenskej republike vytvorili predpoklady pre takú správu daní, aká je obvyklá v krajinách, v ktorých je ekonomika založená na trhových princípoch.

	Tento zákon priniesol zásadné zmeny v procesnom postupe v daňovom konaní. Pri uplatňovaní tohto zákona v praxi sa odkrývajú jeho nedostatky, ktoré sa postupne riešia jeho novelami. Vzhľadom na ich počet je zrejmé, že zákon o správe daní a poplatkov a o zmenách v sústave územných finančných orgánov je stále vo vývoji.

1.	Súčasný stav

Súčasne platný zákon čiastočne rieši práva a povinnosti daňového subjektu vo vzťahu k správcom daní (daňový úrad, obec a colný úrad). Aby postupne došlo k zrovnoprávneniu práv a povinností medzi daňovým subjektom a správcom dane je potrebné prijať ešte jeho ďalšie novely, čím sa postupne dosiahne v tejto oblasti porovnateľný stav ako v krajinách OECD a EÚ.

2.	Návrh zákona

Predkladaný návrh zákona, ktorým sa mení a dopĺňa zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov reaguje na jeho poslednú novelu,  zákon č. 493/2001 Z. z., ktorá nadobudla účinnosť 1. decembra 2001.

Táto posledná novela rieši oblasť majetkových priznaní vrátane jeho odoslania prostredníctvom elektronickej pošty a z toho vyplývajúce úpravy v ustanoveniach týkajúcich sa začatia konania, použitia vzorov tlačív (ktoré ustanovilo ministerstvo financií opatrením, a ktoré zverejnilo v Zbierke zákonov Slovenskej republiky). 

Novelou zákona sa navrhuje vypustiť podávanie písomného vyhlásenia s tým, že ak fyzická osoba nepodá majetkové priznanie považuje sa zo zákona za fyzickú osobu, na ktorú sa povinnosť podať majetkové priznanie   nevzťahuje.   Ďalej   sa   navrhuje  predĺžiť lehotu na podanie majetkového priznania z 31. januára 2002 na 30. apríla 2002. 

Súčasne sa predkladanou novelou navrhujú upraviť aj tie ustanovenia, ktoré  súvisia s  uvedenými zmenami a navrhuje sa upraviť aj ustanovenie § 32 ods. 5.

3.	Hospodársky a finančný dosah právnej úpravy

Zákon Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov je procesnou normou. 

Prijatie predkladanej novely tohto zákona a jeho aplikácia v praxi nepredpokladá finančný dopad na štátny rozpočet.

Návrh novely predkladaného zákona je v súlade s Ústavou Slovenskej republiky, všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.

Predkladaný návrh novely zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov je procesnou normou a podľa § 3 ods. 2 písm. b) zákona č. 106/1999 Z. z. o hospodárskom a sociálnom partnerstve sa nedotýka dôležitých záujmov zamestnancov a zamestnávateľov, najmä hospodárskych, sociálnych, pracovných a mzdových podmienok.

	Vzhľadom na charakter návrhu novely zákona nie je potrebné vypracovávať tabuľku zhody.

2

Osobitná časť

K čl. I

K bodu 1

Podľa súčasne platného ustanovenia § 32 ods. 5 zákona SNR č. 511/1992 Zb. v znení neskorších predpisov právnické osoby a fyzické osoby, ktoré majú príjmy z podnikateľskej činnosti alebo inej zárobkovej činnosti alebo z prenájmu, a ktoré v rámci týchto činností vykonávajú   platby   fyzickým  osobám a z týchto platieb nezrážajú daň,  sú povinné oznamovať  spolu s ostatnými platbami vykonanými od 1. januára bežného roka aj platby za obstaranie zásob, ak platba u jednotlivej fyzickej osoby presiahne sumu 10 000 Sk za kalendárny rok. 

	Z dôvodu, že uvedená povinnosť pre tieto osoby predstavuje duplicitné a neúmerné administratívne zaťaženie navrhuje sa,  aby sa povinnosť oznamovania nevzťahovala na bezhotovostné platby vykonané prostredníctvom banky alebo na uskutočnené platby za nakúpený tovar alebo prijatú službu, ak prijímateľ platby eviduje tržby prijaté v hotovosti na elektronickej registračnej pokladnici s tlačiarňou. 

K bodu 2

Z dôvodu, že sa novelou upravuje  povinnosť fyzickej osobe podať iba majetkové priznanie, je potrebné zrušiť uloženie pokuty za nepodanie písomného vyhlásenia.

K bodu 3

	Pri schvaľovaní zákona č. 493/2001 Z. z. v Národnej rade Slovenskej republiky  sa v § 40 doplnil nový odsek 15. Zmena sa však nepremietla do odseku 2.  Navrhovanou úpravou sa odstraňuje táto nepresnosť.   

K bodu 4

	Podľa tohto návrhu sa vypúšťa z tohto ustanovenia povinnosť podať písomné vyhlásenie. Navrhuje sa, že ak fyzická osoba nepodá majetkové priznanie, považuje sa zo zákona za osobu, na ktorú sa povinnosť podať majetkové priznanie nevzťahuje. 

K bodu 5

	V tomto ustanovení sa definuje majetkový prírastok. Majetkovým prírastkom sa rozumie kladný rozdiel medzi hodnotou majetku  zistenou z posledného majetkového priznania a bezprostredne predchádzajúceho majetkového priznania, resp. hranicou na podanie majetkového priznania, t. j. pri nehnuteľnom majetku hranica 1 500 000 Sk a hnuteľnom majetku vrátane majetkových práv a iných majetkových hodnôt hranica 1 500 000 Sk.

6

K bodu 6

	Ustanovenie sa navrhuje upraviť v nadväznosti na zmenu v § 40 odsek 5.

K bodu 7

V navrhovanom ustanovení sa predlžuje termín na podanie majetkového priznania z 31. januára 2002 podľa stavu majetku k 31. decembru 2000 (ustanoveného zákonom č. 493/2001 Z. z.) na termín najneskôr do 30. apríla 2002 podľa stavu majetku k 31. decembru 2000.
	
K čl. II
	
Účinnosť novely  sa navrhuje od 31. januára 2002.

Schválené vládou Slovenskej republiky dňa 28. januára 2002

Mikuláš Dzurinda v.r. 
predseda vlády Slovenskej republiky

Brigita Schmögnerová v.r.
ministerka financií Slovenskej republiky